**ПРОЕКТ!**

**П Р Е Д Л О Ж Е Н И Е**

от д-р Иван Тодоров Иванов – Кмет на Община Севлиево

**Относно:** Изменение и допълнение на Наредба за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на бюджета на Община Севлиево

На основание чл. 21, ал. 2 от Закона за местното самоуправление и местната администрация, във връзка с чл. 82, ал. 1 и Глава осем „а“ от Закона за публичните финанси, предлагам да се измени и допълни Наредбата за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на общинския бюджет на Община Севлиево, както следва:

1. В чл. 29 се изменя:

* 1. В ал. 2 текстът „не по-късно от 30 ноември” се заменя с „до 20 работни дни от обнародването на Закона за държавния бюджет за съответната година”;
  2. Ал. 4 се променя със следния текст: „Кметът на общината в процедура по финансово оздравяване изпраща проекта на бюджет на общината за съгласуване от Министъра на финансите.”
  3. Създава нова ал. 5 както следва: „Кметът на общината внася в Общински съвет окончателния проект на бюджета на общината, индикативния годишен разчет за сметките за средства от Европейския съюз и прогнозите по чл. 82, ал. 3 от Закона за публичните финанси в срок до 20 работни дни от обнародването на Закона за държавния бюджет за съответната година.“

2. В чл. 30 се правят следните изменения:

* 1. В ал. 3, т. 1 числото „5“ се заменя с „15“;
  2. В ал. 3, т. 2 числото „30“ се заменя с „50“;
  3. Създава се нова ал. 7 със следния текст „При разглеждането от Общински съвет на бюджета на общината в процедура по финансово оздравяване се обсъжда и становището на Министъра на финансите по проекта на бюджет на общината“.

1. В чл. 44 се правят следните изменения:
   1. Ал. 1 се заменя както следва: „Кметът на общината изготвя годишния отчет за изпълнението на бюджета по показателите, по които е приет, придружен с доклад, и в срок до 31 август на следващата бюджетна година го внася за приемане от Общинския съвет. В случаите, когато Сметна палата извършва финансов одит на годишния финансов отчет на общината, Кметът на общината внася за приемане одитирания отчет заедно с одитното становище на Сметната палата за заверка на годишния финансов отчет на общината.“
   2. В ал. 5 „31 декември“ се заменя с „30 септември“
2. Създава се нов раздел VІІ „а”, както следва:

**„РАЗДЕЛ VІІ „а”**

**Финансови затруднения по реда на Глава осма "а" – „Общини с финансови затруднения“ от Закона за публичните финанси и откриване на процедура по финансово оздравяване**

Чл. 43а. Финансови затруднения са налице при достигане на три или повече от следните условия:

1. не са спазени фискалните правила по чл. 14, ал. 1 и ал. 2 от Наредбата и чл. 32, ал. 1 и ал. 2 от Закона за публичните финанси;
2. наличните към края на годината задължения за разходи по бюджета на общината надвишават 15 на сто от средногодишния размер на отчетените разходи за последните 4 години;
3. наличните към края на годината поети ангажименти за разходи по бюджета на общината надвишават 50 на сто от средногодишния размер на отчетените разходи за последните 4 години;
4. наличните към края на годината просрочени задължения по бюджета на общината надвишават 5 на сто от отчетените за последната година разходи на общината;
5. бюджетното салдо по бюджета на общината през последните три години е отрицателна величина за всяка една от трите години;
6. осредненото равнище на събираемост на данъка върху недвижимите имоти и данъка върху превозните средства е под осреднената събираемост на двата данъка за всички общини, отчетена за последната година.

Чл. 43б. След уведомление от Министерството на финансите за установено достигане на три или повече от условията по чл. 43а, Кметът на общината предприема последващи действия за откриване процедура по финансово оздравяване.

Чл. 43в. Откриване на процедура по финансово оздравяване се осъществява в следните стъпки:

(1) Ежегодно в срок до 10-ти март Кметът извършва оценка за наличие на условия по чл. 43а. към края на предходната година.

(2) При наличие на три или повече от условията, Кметът на общината уведомява Общинския съвет в 7 дневен срок и внася предложение да бъде открита процедура за финансово оздравяване.

(3) Общинският съвет в 10-дневен срок от уведомяването приема решение, с мнозинство повече от половината от общия брой съветници, с което:

1. открива процедура за финансово оздравяване;

2. възлага на Кмета да изготви план за оздравяване в срок не по-дълъг от един месец;

3. определя срок за провеждане на публичното обсъждане не по-кратък от 14 дни.

(4) В 7-дневен срок от провеждане на публичното обсъждане Общинския съвет определя срока на процедурата по финансово оздравяване и приема плана за финансово оздравяване.

(5) С решенията по ал. 3 и ал. 4 Общинският съвет може да възложи на Кмета на общината да направи искане до Министъра на финансите за финансово подпомагане на общината под формата на временен безлихвен заем от централния бюджет за целите на изпълнението на плана за финансово оздравяване.

(6) Кметът осъществява текущо наблюдение на условията по чл. 43а., като извършва оценка, анализ и прогноза за тяхното изменение към полугодието и края на текущата бюджетна година. При необходимост определя срокове и стъпки за предприемане на съответни действия.

Чл. 43г. (1) Планът за финансово оздравяване се изготвя, съгласно изискванията на чл. 130е. от Закона за публичните финанси и съдържа критерии, показатели, действия за осъществяване и отговорности, с цел постигане на финансова устойчивост и стабилност.

(2) При необходимост от ползване на временен безлихвен заем от Министерство на финансите, планът се съгласува предварително с Министъра на финансите в определения срок от Общинския съвет за провеждане на публично обсъждане.

(3) След приемането му планът се изпраща на Министъра на финансите.

(4) Служители от дирекция „Финанси” изготвят информация за изпълнението на плана за финансово оздравяване, която се публикува на интернет страницата на общината всяко тримесечие.

Чл. 43д. Когато е отпуснат временен безлихвен заем от централния бюджет за финансово оздравяване, се изготвя доклад за изпълнението на плана за всяко тримесечие и се изпраща на Министъра на финансите.

Чл. 43е. При наличие на тенденции за неизпълнение на целите и за трайно подобряване на финансовото състояние на общината в процедура за финансово оздравяване, може да се изготви предложение до Общински съвет за поемане на общински дълг чрез сключване на договор за заем, емитиране на общински ценни книжа или издаване на общински гаранции, след предварително съгласуване с Министъра на финансите.

Чл. 43ж. (1) При установяване на трайна тенденция за подобряване на финансовото състояние на общината и при постигане на показателите от чл. 130к, ал. 1 от Закона за публичните финанси, след изтичането на 6 месеца от приемане на плана за финансово оздравяване, може да се изготви искане до Министъра на финансите за допълнителна субсидия за погасяване на временни безлихвени заеми от централния бюджет, ако са отпуснати такива.

(2) В искането се предлага размер на допълнителната субсидия и се прилагат доказателства за изпълнението на плана за финансово оздравяване.

Чл. 43з. (1) При условие, че общината излезе от състояние на финансово затруднение, може да се изготви предложение до Общински съвет за прекратяване на процедурата за финансово оздравяване, преди изтичането на нейния срок.

(2) Ако в плана за финансово оздравяване е предвидено подпомагане чрез безлихвен заем от централния бюджет, то предложението се изпраща за предварително съгласуване от Министъра на финансите.

**МОТИВИ:**

**Причините, налагащи приемане на изменение и допълнение на Наредбата:**

С Решение № 188/17.12.2013 г. Общински съвет – Севлиево приема Наредба за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на общинския бюджет на Община Севлиево.

Причините, налагащи изменение и допълнение на Наредбата се обуславят от Закона за изменение и допълнение на Закона за публичните финанси, обнародван в Държавен вестник бр. 43/07.06.2016 г.

Основните корекции в Закона за публичните финанси, касаещи общините са както следва:

* + променя се срокът за провеждане на публично обсъждане на разработения проект на бюджет за следваща финансова година, като обсъждането следва да се проведе в срока за внасяне на предложение за приемането му в Общински съвет;
  + съкращава се срокът за внасяне в Общинския съвет на отчета на бюджет, като се изменя от 31 декември на 31 август следващата година. Вписва се нова разпоредба, съгласно която в случаите на извършен финансов одит на годишния финансов отчет от Сметна палата, в Общински съвет да се внесе одитирания отчет, заедно с одитното становище за заверка на отчета;
  + максималният размер на наличните към края на годината задължения за разходи се изменя от 5 % на 15 % от средногодишния размер на отчетените разходи за последните четири години. Ограничението не се прилага за задължения за разходи, финансирани за сметка на помощи и дарения;
  + максималният размер на наличните към края на годината поети ангажименти за разходи се завишава от 30 % на 50% от средногодишния размер на отчетените разходи за последните четири години. Ограничението не се прилага за ангажименти за разходи, финансирани за сметка на помощи и дарения;
  + вписва се нова Глава осма "а" – „Общини с финансови затруднения“, в която се прецизират условия, при които се определя дали общината е с финансови затруднения, откриване на процедура за финансово оздравяване, изпълнение на плана за финансово оздравяване и временни безлихвени заеми.

**Цели, които се поставят с промяната:**

Привеждане в съответствие на Наредбата с приетия Закон за изменение и допълнение на Закона за публичните финанси, обнародван в Държавен вестник бр. 43/07.06.2016 г.

**Финансови и други средства, необходими за прилагането на промените:**

За прилагането на предлаганото изменение и допълнение на Наредбата не са необходими допълнителни финансови и други средства.

**Очаквани резултати от прилагането на промените:**

Свеждат се до постигане на целите, наложили приемането на закона, а именно: публично обсъждане на бюджета за съответната година с конкретни параметри, по-кратък срок за приемане на годишния отчет на бюджета на общината, запознаване на Общински съвет с констатациите на Сметна палата при заверка на годишния отчет.

**Анализ на съответствието с правото на Европейския съюз:**

Проектът за решение не противоречи на нормите на Европейския съюз, тъй като се приема изменение и допълнение на подзаконов нормативен акт, като компетентността за приемането е регламентирана в нормативен акт от по–висша степен.

На основание чл. 26, ал. 2 от Закона за нормативните актове настоящият проект за изменение и допълнение на Наредба за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на бюджета на Община Севлиево е публикуван на интернет страницата на Община Севлиево [www.sevlievo.bg](http://www.sevlievo.bg) на 26.08.2016 г. В срок до 10.09.2016 г. включително предложения и становища относно проекта се приемат на следния e-mail: sevlievo@sevlievo.bg или в Центъра за информация и услуги на гражданите на Община Севлиево на адрес: гр. Севлиево, пл. ”Свобода” № 1.

**КМЕТ: /п/**

***/д-р Иван Иванов/***